Okresná prokuratúra Košice I 
Mojmírova 5, 041 47 Košice 1

Sp. zn. : 4 Pv 486/12/8802	Košice I, 28.8.2013
EEČ : 2-63-229-2013

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: konateľ právnickej osoby
ako osoba podnikajúca na základe živnostenského povolenia XXXXX pod obchodným názvom XXXXX - XXXXX IČO: XXXXX s miestom podnikania Trieda SNP č. XXXXX, XXXXX - Západ dňa 31.03.2008 podal na Daňovom úrade XXXXX II, so sídlom XXXXX, XXXXX daňové priznanie k dani z príjmov fyzickej osoby za rok 2007, v ktorom deklaroval nulové príjmy, a to aj napriek tomu, že v predmetnom zdaňovacom období mal preukázateľné príjmy, ktoré vyplývajú z vystavených faktúr: OF č. 2007002 na sumu 78.914,50 Sk /2.619,48 Eur/, uhradenej dňa 24.01.2007, OF č. 2007005 na sumu 41.650,- Sk /1.382,53 Eur/, uhradenej dňa 30.03.2007, OF č. 2007008 na sumu 7.515,- Sk /249,45 Eur/, uhradenej dňa 30.03.2007, OF č. 2007010 na sumu 71.400,- Sk /2.415,94 Eur/, uhradenej dňa 16.03.2007, OF č. 2007012 na sumu 71.400,- Sk /2.415,94 Eur/, uhradenej dňa 13.04.2007, OF č. 2007015 na sumu 76.731,- Sk /2.627,20 Eur/, uhradenej dňa 14.05.2007, OF č. 2007018 na sumu 71.400,- Sk /2.415,94 Eur/, uhradenej dňa 13.06.2007, OF č. 2007020 na sumu 160.650,- Sk /5.332,60 Eur/, uhradenej dňa 30.05.2007, OF č. 2007023 na sumu 68.847,50 Sk /2.285,30 Eur/, uhradenej dňa 11.07.2007, OF č. 2007024 na sumu 65.712,- Sk /2.181,24 Eur/, uhradenej dňa 13.08.2007, OF č. 2007027 na sumu 70.587,- Sk /2.343,06 Eur/, uhradenej dňa 13.09.2007, OF č. 2007028 na sumu 71.400,- Sk /2.415,94 Eur/, uhradenej dňa 12.10.2007, OF č. 2007030 na sumu 70.587,- Sk /2.343,06 Eur/, uhradenej dňa 13.11.2007, OF č. 2007032 na sumu 69.777,- Sk /2.316,17 Eur/, uhradenej dňa 14.12.2007, OF č. 2007054 na sumu 38.556,- Sk /1.279,82 Eur/, uhradenej dňa 30.11.2007, OF č. 2007053 na sumu 250.000,- Sk /8.298,50 Eur/, uhradenej dňa 31.07.2007, OF č. 2007025 na sumu 373.353,- Sk /12.393,05 Eur/, uhradenej dňa 12.09.2007, OF č. 2007026 na sumu 148.902,- Sk /4.942,64 Eur/, uhradenej dňa 12.09.2007, v celkovej sume 1.807.382,- Sk /59.994,09 Eur/ s DPH, čím takto svojím konaním si neoprávnene znížil základ dane o sumu 1.518.808,- Sk /50.415,20 Eur/ bez DPH a skrátil daň z príjmov fyzickej osoby v rozsahu 285.969,- Sk /9.492,43 Eur, 

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru v Košiciach, ČVS: ORP-1642/7-OEK-KE-2012 zo dňa 03.08.2012 bolo podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 Trestného poriadku vznesené obvinenie XXXXX za zločin skrátenia dane a poistného podľa § 276 ods. 1, ods. 2 písm. d) Trestného zákona pre skutok, ako je uvedený vo výroku tohto uznesenia. 

	Zločinu skrátenie dane a poistného podľa § 276 ods. 1, ods. 2 písm. d) Trestného zákona sa dopustí ten, kto vo väčšom rozsahu skráti daň, poistné na sociálne poistenie, verejné zdravotné poistenie alebo príspevok na starobné dôchodkové sporenie. 

	Zo zabezpečeného daňového priznania k dani z príjmov fyzickej osoby za zdaňovacie obdobie roku 2007, ktoré obvinený XXXXX za daňový subjekt XXXXX- XXXXX podal dňa 31.03.2008 vyplýva, že obvinený nepriznal žiadne príjmy v období roku 2007.   

Obvinený XXXXX odmietol vypovedať.

Svedok - poškodený XXXXX uviedla, že podnetom na vykonanie daňovej kontroly na dani z príjmov fyzickej osoby za zdaňovacie obdobie roku 2007 u daňového subjektu XXXXX boli nahlášky od obchodných partnerov, ktorí si splnili svoju oznamovaciu povinnosť v zmysle § 32 ods. 5 zákona č. 511/1992 Z.z. v znení neskorších predpisov. Vzhľadom k tomu, že daňový subjekt nereagoval na upovedomenie o začatí daňovej kontroly, nereagoval na výzvy na predloženie účtovných dokladov k daňovej kontrole, správca dane pristúpil k určeniu dane podľa pomôcok. Na základe vykonanej kontroly, v zmysle ktorej bol vydaný aj nadväzujúci Platobný výmer č. 695/230/69743/11/Ben zo dňa 09.08.2011, bola daňovému subjektu určená daňová povinnosť na dani z príjmov fyzickej osoby za zdaňovacie obdobie roku 2007 vo výške  285.969,- Sk t.j. 9.492,4 Eur. Daňový subjekt XXXXX- XXXXX podaným nulovým daňovým priznaním k dani z príjmov fyzickej osoby, nepriznal žiadne príjmy a neuviedol žiadne výdavky. Poškodený z označeného dôvodu eviduje škodu vo výške 9.492,43 €, ktorú si v rámci trestného konania uplatňuje.

Obchody s obvineným potvrdila aj svedkyňa XXXXX, správkyňa konkurznej podstaty úpadcu XXXXX Martin. Svoje tvrdenia preukázala aj faktúrami, ktoré sú založené vo vyšetrovacom spise, pričom uviedla, že spolupráca sa týkala rôznych pomocných prác, prenájmu skladových priestorov, prác na základe mandátnej zmluvy a starostlivosti o existujúcich zákazníkov.

Z výpovede svedka XXXXX za SBD XXXXX XXXXX, vyplýva, že podnikateľský subjekt XXXXX - XXXXX na základe zmluvy o dielo s SBD XXXXX zo dňa 23.06.2006 vykonal práce vyplývajúce z faktúr č. OF2007026 zo dňa 04.09.2007 na sumu 148.902,- Sk, ktorá bola uhradená dňa 20.09.2007, práce sa týkali zatepľovania výmeny schodišťového presklenia na bytovom dome XXXXX 6,8 v Košiciach. Okrem iného boli vykonané práce v zmysle zmluvy o dielo zo dňa 23.06.2006 vyplývajúce z faktúry č. OF2007025 zo dňa 04.09.2007 na sumu 373.353,- Sk uhradená dňa 12.09.2007, práce sa týkali zatepľovania a výmeny schodišťového presklenia na bytovom dome XXXXX č. 6,8 v Košiciach. Ďalej boli vykonané práce na základe zmluvy o dielo zo dňa 23.06.2006 vyplývajúce z faktúry č. OF2006053 zo dňa 28.12.2006 na sumu 250.000,- Sk, uhradená dňa 04.01.2007, práce sa týkali dodávky a montáže schodiskových presklení a výmeny okien v bytovom dome XXXXX 6,8 v Košiciach. Faktúry spolu s likvidačným listom a preberacími protokolmi boli predložené vyšetrovateľovi.

Dňa 29.11.2012 obvinený prostredníctvom svojho obhajcu predložil fotokópie účtovných dokladov preukazujúcich jeho daňové výdavky.

Zo záverov znaleckého posudku č. 86/2013 vypracovaného znalkyňou z odboru Ekonómia a manažment, odvetvie Účtovníctvo, Daňovníctvo a Personalistika,  vyplýva, že podnikateľský subjekt XXXXX - XXXXX v roku 2007 na základe predložených dokladov dosiahol stratu vo výške 16.971,29 Sk, teda jeho základ dane pre výpočet dane z príjmov fyzickej osoby za rok 2007 je nulový a rovnako aj daňová povinnosť je po zohľadnení výdavkov zabezpečených v priebehu vyšetrovania nulová. Daňovú povinnosť podnikateľského subjektu XXXXX - XXXXX za rok 2007 vypočítala len na základe predložených dokladov, o ktorých uviedla, že tieto neboli kompletné. Účtovníctvo účtovnej jednotky za rok 2007 znalkyni nebolo k vypracovaniu znaleckého posudku predložené.

Z Protokolu o daňovej kontrole dane z príjmov fyzickej osoby XXXXX - XXXXX za zdaňovacie obdobie rok 2007 vyplýva, že daňový subjekt nepredložil správcovi dane daňové doklady za kontrolované obdobie, preto správca dane pristúpil k určeniu daňovej povinnosti podľa pomôcok. Daňovému subjektu nebolo doručené oznámenie o začatí daňovej kontroly. Správca dane výzvou zo dňa 14.03.2011 vyzval daňový subjekt na predloženie dokladov ku daňovej kontrole, pričom daňový subjekt písomnosť v uloženej lehote neprevzal a táto bola vrátená správcovi dane s tým, že „adresát zásielku v odbernej lehote neprevzal“. 
Správcovi dne v zmysle oznamovacej povinnosti boli oznámené nezdanené platby, ktoré boli vyplatené v hotovosti obvinenému XXXXX - XXXXX spoločnosťou XXXXX s.r.o., XXXXX 2, Martin, IČO: XXXXX v celkovej sume 188.870,50 Sk za vykonané práce. Správcovi dane boli oznámené nezdanené platby aj platiteľom Stavebným bytovým družstvom XXXXX XXXXX so sídlom XXXXX, XXXXX, IČO : XXXXX v celkovej sume 722.255,- Sk, ktoré boli menovanému vyplatené taktiež v hotovosti za práce, služby a predaj materiálu. Správca dane počas výkonu daňovej kontroly pre objektívne posúdenie a zhodnotenie otázky, týkajúcej sa podnikateľských aktivít kontrolovaného daňového subjektu vykonal niekoľko procesných úkonov na získanie pomôcok - listinných dôkazov (faktúr a iných dokladov a vecí), ktoré si sám zaobstaral bez súčinnosti s daňovým subjektom, a to  OTP Banka Slovensko, Tatra banka, a.s., SP, a.s., Všeobecná zdravotná poisťovňa, a.s., Dôvera zdravotná poisťovňa, a.s., ktoré požiadal o poskytnutie informácií a zaslanie listín a iných vecí, týkajúcich sa kontrolovaného daňového subjektu.   

Z hľadiska trestno-právneho nepreukázané výdavky automaticky neznamenajú, že sú fiktívne, resp. neexistujú. V trestnom konaní na rozdiel od daňového konania platí, že orgány činné v trestnom konaní musia dokazovať všetky podstatné skutkové okolnosti, najmä akým spôsobom a v akej výške bola daň skrátená, prípadne či konkrétnym konaním nedošlo k naplneniu skutkovej podstaty iného trestného činu. Z uvedeného dôvodu orgány činné v trestnom konaní nie sú viazané rozhodnutiami a zisteniami správcu dane. Protokoly o daňových kontrolách a platobné výmery, či dodatočné platobné výmery sú len určitou pomôckou pre orgány činné v trestnom konaní a nemôžu ich závery bezvýhradne preberať a stotožňovať sa s domnienkou, že ak daňový subjekt hodnoverne nepreukázal svoje výdavky, ktoré by ho oprávňovali znížiť základ dane, že tým úmyselne skrátil daň. 

V danej veci je potrebné súčasne pripomenúť, že zo samotnej výpovede svedkyne - poškodenej, ako aj z protokolu o daňovej kontrole vyplýva, že daňovému subjektu nebolo oznámené začatie daňovej kontroly (zásielka sa vrátila s oznámením, že nebola vyzdvihnutá v odbernej lehote) a rovnako mu nebola doručená, ani výzva na predloženie účtovných dokladov (taktiež sa zásielka vrátila s poznámkou nevyzdvihnuté v odbernej lehote) a v konečnom dôsledku sa obvinený za daňový subjekt nezúčastnil ani prerokovania protokolu, a nebol mu doručený ani platobný výmer zo dňa 09.08.2011. 

Vzhľadom na uvedené, by ďalšie stíhanie obvineného znamenalo jeho trestno-právny postih za nespoluprácu so správcom dane.  
  
Podľa § 215 ods. 1 písm. a) Trestného poriadku, prokurátor zastaví trestné stíhanie, ak
je nepochybné, že sa nestal skutok, pre ktorý sa vedie trestné stíhanie.

	Z vyššie uvedených dôvodov nepochybne vyplýva, že skutok, za ktorý sa vedie trestné stíhanie nie je trestným činom, preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Erika Konkolyová
prokurátorka